CELEX: 32011D0057
Language: et
Date: 2010-12-20 00:00:00
Title: 2011/57/EL: Nõukogu otsus, 20. detsember 2010 , millega muudetakse otsust 2010/320/EL, mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid

29.1.2011   
            
            
               ET
            
            
               Euroopa Liidu Teataja
            
            
               L 26/15
            
         NÕUKOGU OTSUS,
   20. detsember 2010,
   millega muudetakse otsust 2010/320/EL, mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid
   (2011/57/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 126 lõiget 9 ja artiklit 136,
   võttes arvesse Euroopa Komisjoni soovitust
   ning arvestades järgmist:
   
               (1)
            
            
               ELi toimimise lepingu artikli 136 lõike 1 punktiga a on ette nähtud võimalus võtta meetmeid nende liikmesriikide suhtes, kelle rahaühik on euro, et tõhustada asjaomaste liikmesriikide eelarvedistsipliini koordineerimist ja järelevalvet.
            
         
               (2)
            
            
               ELi toimimise lepingu artiklis 126 on sätestatud, et liikmesriigid hoiduvad ülemäärasest riigieelarve puudujäägist, ning sellega on ette nähtud ülemäärase eelarvepuudujäägi menetlus. Stabiilsuse ja kasvu pakt, mille ennetavate sätetega rakendatakse ülemäärase eelarvepuudujäägi menetlust, on raamistik, millega toetatakse usaldusväärse eelarvepositsiooni kiiret taastamist soodustavat valitsuse poliitikat, võttes arvesse majanduse olukorda.
            
         
               (3)
            
            
               Nõukogu otsustas 27. aprillil 2009 kooskõlas Euroopa Ühenduse asutamislepingu artikli 104 lõikega 6, et Kreekal on ülemäärane eelarvepuudujääk.
            
         
               (4)
            
            
               Nõukogu võttis 10. mail 2010 ELi toimimise lepingu artikli 126 lõike 9 ja artikli 136 alusel vastu otsuse 2010/320/EL (1) (edaspidi „otsus”), mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab võtma puudujääki vähendavaid meetmeid, et kõrvaldada ülemäärane eelarvepuudujääk hiljemalt 2014. aastaks. Nõukogu kehtestas eelarvepuudujäägi kõrvaldamiseks järgmise ajakava: valitsemissektori eelarve puudujääk ei ületa 2010. aastal 18 508 miljonit eurot, 2011. aastal 17 065 miljonit eurot, 2012. aastal 14 916 miljonit eurot, 2013. aastal 11 399 miljonit eurot ning 2014. aastal 6 385 miljonit eurot.
            
         
               (5)
            
            
               Selle prognoosi kohaselt, mis oli kättesaadav nõukogu otsuse vastuvõtmise ajal, peaks reaalne SKP vähenema 2010. aastal 4 % ja 2011. aastal 2,5 % ning seejärel suurenema 2012. aastal 1,1 % ning 2013. ja 2014. aastal 2,1 %. SKP deflaator peaks olema aastatel 2010–2014 vastavalt 1,2 %, –0,5 %, 1,0 %, 0,7 % ja 1,0 %. Võttes arvesse majanduse arengut, eeldatakse nüüd, et reaalne SKP väheneb 2010. aastal 4,25 % ja 2011. aastal 3 % ning seejärel taastub 2012. aastal kasvumääraga 1,1 % ning 2013. ja 2014. aastal 2,1 %. SKP deflaator peaks nüüd eeldatavasti olema aastatel 2010–2014 vastavalt 3,0 %, 1,5 %, 0,4 %, 0,8 % ja 1,2 %.
            
         
               (6)
            
            
               7. septembril 2010 võttis nõukogu vastu otsuse 2010/486/EL, (2) millega muudetakse otsust.
            
         
               (7)
            
            
               Eurostat kinnitas 15. novembril 2010 vastavalt nõukogu 25. mai 2009. aasta määrusele (EÜ) nr 479/2009 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) (3) Kreeka valitsemissektori eelarve puudujääki ja võlga käsitleva statistika. Seoses sellega korrigeeriti aastate 2006–2009 eelarvepuudujäägi ja võla andmed ülespoole. 2009. aasta puhul korrigeeriti valitsemissektori eelarve puudujäägi suhet SKPsse 13,6 %-lt SKPst 15,4 %-le SKPst ning võla suhet korrigeeriti 115,1 %-lt SKPst 126,8 %-le SKPst.
            
         
               (8)
            
            
               Kreeka on teinud suuri edusamme otsusega ettenähtud meetmete rakendamisel, sealhulgas valitsemissektori eelarve puudujäägi vähendamisel. Statistiliste ridade kõnealune korrigeerimine koos tulude kehva laekumise ning muude eelarve täitmisega seotud probleemidega (sealhulgas kreditoorse võlgnevuse kuhjumine), osutab siiski, et valitsemissektori eelarve puudujäägi 2010. aasta eesmärk jääb tõenäoliselt saavutamata. See kõrvalekalle tuleb 2011. aasta jooksul täielikult korvata.
            
         
               (9)
            
            
               Kreeka esitas 24. novembril 2010 nõukogule ja komisjonile aruande otsuse täitmiseks võetud poliitikameetmete kohta. Komisjon hindas aruannet ja jõudis järeldusele, et Kreeka on otsust rahuldavalt järginud.
            
         
               (10)
            
            
               Eespool esitatud kaalutlusi silmas pidades näib asjakohane otsust mitmes aspektis muuta, jättes samas muutmata ülemäärase puudujäägi kõrvaldamiseks kehtestatud tähtaja ning valitsemissektori eelarve puudujääki käsitleva kohandamiskava ja valitsemissektori võla nominaalse suurenemise,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2010/320/EL muudetakse järgmiselt.
   
               1)
            
            
               Artikli 1 lõike 3 teine lause asendatakse järgmisega:
               „2010. aasta novembris avaldatud SKP prognooside alusel ei ületa võla suhe SKPsse vastavalt 143 % aastal 2010, 153 % aastal 2011, 157 % aastal 2012, 158 % aastal 2013 ja 156 % aastal 2014.”
            
         
               2)
            
            
               Artikli 2 lõike 3 punkt b asendatakse järgmisega:
               
                           „b)
                        
                        
                           rakendatakse õigusakte, millega tugevdatakse eelarveraamistikku. Selle raames tuleks eelkõige kehtestada keskpika perioodi eelarveraamistik, luua ettenägematute kulude jaoks kohustuslik eelarvereserv, mis vastab 5 protsendile valitsusasutuste assigneeringute kogusummast (v.a palgad, pensionid ja intressimaksed), luua tõhusam eelarve järgimise mehhanism ja asutada parlamendi juures tegutsev eelarvebüroo;”.
                        
                     
         
               3)
            
            
               Artikli 2 lõike 3 punkt g jäetakse välja.
            
         
               4)
            
            
               Artikli 2 lõike 3 punkt k asendatakse järgmisega:
               
                           „k)
                        
                        
                           parandatakse avaliku sektori varade haldamist, et saada aastatel 2011–2013 tulu vähemalt 7 miljardit eurot, sealhulgas 2011. aastal vähemalt 1 miljard eurot; varade (kinnisvara ja finantsvara) müügist saadavat tulu kasutatakse võla tasumiseks ning see ei vähenda eelarve konsolideerimise mahtu, mida on vaja artikli 1 lõikes 2 sätestatud eelarvepuudujäägi ülempiiri järgimiseks;”.
                        
                     
         
               5)
            
            
               Artikli 2 lõike 3 punkt m asendatakse järgmisega:
               
                           „m)
                        
                        
                           dekreet, millega keelatakse kohalikel omavalitsustel koostada puudujäägiga eelarveid vähemalt kuni 2014. aastani; kohalikule omavalitsusele tehtavate ülekannete vähendamine kooskõlas kavandatud kokkuhoiu ning pädevuste üleandmisega;”.
                        
                     
         
               6)
            
            
               Artikli 2 lõike 3 punkt o asendatakse järgmisega:
               
                           „o)
                        
                        
                           e-retseptide ühtse süsteemi rakendamine; turul olevate ravimite täieliku hinnakirja avaldamine; mittehüvitatavate ravimite nimekirja ja käsimüügiravimite nimekirja kohaldamine; hüvitatavate ravimite uue nimekirja avaldamine, kasutades uut võrdlushinnasüsteemi; e-retseptide ja skaneerimisega kättesaadavaks tehtud teabe kasutamine ravimiettevõtjatelt allahindluse saamiseks; sellise jälgimismehhanismi kasutuselevõtmine, mis võimaldab hinnata ravimitele tehtavaid kulutusi kuude lõikes; tavapäraste ambulatoorsete teenuste eest 5 euro suuruse omaosalustasu kehtestamine ning omaosalustasu laiendamine põhjendamatutele visiitidele erakorralise meditsiini osakonda; haiglate ja tervisekeskuste auditeeritud aruannete avaldamine; ning tervisepoliitika ekspertide sellise sõltumatu töörühma moodustamine, mille ülesanne on koostada 2011. aasta mai lõpuks üksikasjalik aruanne tervisesüsteemi üldiseks reformiks, et parandada tervisesüsteemi tõhusust ja tulemuslikkust;”.
                        
                     
         
               7)
            
            
               Artikli 2 lõike 3 punkt p jäetakse välja.
            
         
               8)
            
            
               Artikli 2 lõikele 3 lisatakse järgmised punktid:
               
                           „q)
                        
                        
                           tegevuskulude täiendav vähendamine vähemalt 5 protsenti, mis annab kokkuhoidu vähemalt 100 miljonit eurot;
                        
                     
                           r)
                        
                        
                           tehtavate ülekannete täiendav vähendamine, mis annab valitsemissektorile tervikuna kokkuhoidu vähemalt 100 miljonit eurot. Rahastatavad avalik-õiguslikud üksused tagavad samal ajal kulutuste vähendamise, et ei tekiks maksevõlgnevuste kuhjumist;
                        
                     
                           s)
                        
                        
                           peretoetuste vajaduse hindamine alates 2011. aasta jaanuarist, mis annab kokkuhoidu vähemalt 150 miljonit eurot (arvestamata vastavaid halduskulusid);
                        
                     
                           t)
                        
                        
                           sõjavarustuse ostmise (tarnete) vähendamine vähemalt 500 miljonit eurot võrreldes 2010. aasta tegeliku tasemega;
                        
                     
                           u)
                        
                        
                           sotsiaalkindlustusfondide poolt ravimitele tehtavate kulutuste vähendamine 900 miljonit eurot, mis tuleneb ravimite hinna täiendavast langetamisest ja uutest hankemenetlustest; haiglate poolt ravimitele tehtavate kulutuste vähendamine (sealhulgas kulutused seadmetele) vähemalt 350 miljonit eurot;
                        
                     
                           v)
                        
                        
                           muudatused avalik-õiguslike äriühingute juhtimises, hinnakirjas ning palkades, mis annab kokkuhoidu vähemalt 800 miljonit eurot;
                        
                     
                           w)
                        
                        
                           kütteõli ja diislikütuse maksu määra võrdsustamine alates 15. oktoobrist 2011, et võidelda pettuse vastu; see annab 2011. aastal lisatulu vähemalt 400 miljonit eurot, arvestamata erimeetmeid vähekindlustatud elanikkonna kaitsmiseks;
                        
                     
                           x)
                        
                        
                           vähendatud käibemaksumäärade tõstmine 5,5-lt protsendilt 6,5-le protsendile ning 11-lt protsendilt 13-le protsendile, mis annab lisatulu vähemalt 880 miljonit eurot; ravimite ja hotellimajutuse suhtes kohaldatava käibemaksumäära alandamine 11-lt protsendilt 6,5-le protsendile, mille puhul kulud ei ületa 250 miljonit eurot, arvestamata sotsiaalkindlustusfondide ja haiglate kokkuhoidu, mis tuleneb ravimite madalamast käibemaksumäärast;
                        
                     
                           y)
                        
                        
                           kütuse salakaubaveo vastase võitluse tugevdamine (vähemalt 190 miljonit eurot);
                        
                     
                           z)
                        
                        
                           kohtumenetluse lõivude suurendamine (vähemalt 100 miljonit eurot);
                        
                     
                           aa)
                        
                        
                           tegevuskava rakendamine maksuvõlgnevuste sissenõudmise kiirendamiseks (vähemalt 200 miljonit eurot);
                        
                     
                           bb)
                        
                        
                           maksutrahvide sissenõudmise kiirendamine (vähemalt 400 miljonit eurot);
                        
                     
                           cc)
                        
                        
                           maksuvaidluste ja kohtumenetluste uuest raamistikust tuleneva tulu sissenõudmine (vähemalt 300 miljonit eurot);
                        
                     
                           dd)
                        
                        
                           tulu varsti aeguvate telekommunikatsioonilitsentside uuendamisest (vähemalt 350 miljonit eurot);
                        
                     
                           ee)
                        
                        
                           tulu kontsessioonidest (vähemalt 250 miljonit eurot);
                        
                     
                           ff)
                        
                        
                           Ateena transpordivõrgu (OASA) ümberkorraldamise kava. Kava eesmärk on vähendata äriühingu tegevuskahjumit ning muuta äriühing majanduslikult elujõuliseks. Kava sisaldab äriühingu tegevuskulude kärpeid ning tariifide tõstmist. Nõutud meetmed rakendatakse 2011. aasta märtsiks;
                        
                     
                           gg)
                        
                        
                           õigusakt, millega piiratakse kogu valitsemissektoris töölevõtmist ning viie pensionile jäänud või vallandatud inimese kohta võetakse tööle kuni üks inimene ilma valdkondlike eranditeta ning see hõlmab ka personali, kes viiakse ümberkorraldatavatest avalik-õiguslikest äriühingutest üle valitsusüksustesse;
                        
                     
                           hh)
                        
                        
                           õigusaktid tööturuasutuse tugevdamiseks ja kehtestamaks, et: ettevõtte tasandil sõlmitud lepingud on ülimuslikud sektoripõhiste ja kutsealaste lepingute suhtes ilma liigsete piiranguteta; ettevõtte tasandil sõlmitud kollektiivlepingud ei ole piiratud ettevõtte suurust reguleerivate tingimustega; kaotatakse sektoripõhiste ja kutsealaste lepingute laiendamine läbirääkimistes esindamata isikutele; pikendatakse katseaega uuel töökohal; kaotatakse ajalised piirangud ajutisi töötajaid vahendavate agentuuride kasutamisel; kaotatakse tähtajaliste töölepingute suuremat kasutamist takistavad tingimused; kaotatakse säte, mille kohaselt saavad osalise tööajaga töötajad kõrgemat tunnitasu; ning võimaldatakse paindlikumat tööaja kasutust, sh osalise tööajaga vahetustega tööd.”
                        
                     
         
               9)
            
            
               Artikli 2 lõike 4 punkt a jäetakse välja.
            
         
               10)
            
            
               Artikli 2 lõikele 4 lisatakse järgmised punktid:
               
                           „c)
                        
                        
                           arveldatakse eelmistel aastatel kuhjunud maksevõlgnevused;
                        
                     
                           d)
                        
                        
                           eelarve struktuurse konsolideerimise mitmeaastane kava, mis sisaldab meetmeid mahus vähemalt 5 protsenti SKPst, mis tagab puudujäägieesmärkide saavutamise aastani 2014;
                        
                     
                           e)
                        
                        
                           maksudest kõrvalehoidumise vastane kava, mis sisaldab kvantitatiivseid tulemuslikkuse näitajaid, et tagada tulude vastutustundlik haldamine; õigusaktid halduslike maksuvaidluste ja kohtule kaebuse esitamise menetluste lihtsustamiseks ning nõutud õigusaktid ja menetlused, et paremini tegeleda maksuametnike vääriti käitumise, korruptsiooni ja kehva tööga, sealhulgas süüdistuse esitamine ametikohustuste rikkumise korral;
                        
                     
                           f)
                        
                        
                           üksikasjalik tegevuskava koos ajakavaga, et viia lõpule ja rakendada lihtsustatud tasustamissüsteem;
                        
                     
                           g)
                        
                        
                           parandatakse haiglate raamatupidamisarvestuse ja arvete esitamise süsteemi, tehes selleks järgmist: kõigis haiglates kahekordse kirjendamisega tekkepõhise raamatupidamisarvestuse süsteemi kasutuselevõtu lõpuleviimine; meditsiinitarvete ühtse kodeerimissüsteemi ja ühise registri kasutamine; meditsiinitarvete varude ja ringluse arvutamine kõigis haiglates, kasutades meditsiinitarvete ühtset kodeerimissüsteemi; patsientidelt omaosalustasu nõudmine kõigis riiklikes tervishoiuasutustes; ravikulude eest õigel ajal arvete esitamine (mitte hiljem kui kaks kuud) Kreeka sotsiaalkindlustusfondidele, teistele liikmesriikidele ja erasektori tervisekindlustusandjatele; selle tagamine, et riiklikes haiglates kasutatavate ravimite kogusest moodustavad 2011. aasta lõpuks vähemalt 50 protsenti geneerilised ravimid ning patendikaitseta ravimid, muutes kohustuslikuks kõikidele haiglatele hankida ravimeid toimeaine alusel;
                        
                     
                           h)
                        
                        
                           eesmärgiga võidelda riigi omanduses olevates ettevõtetes põhjendamatute kulude ja halva juhtimisega ning saavutada eelarvekokkuhoid vähemalt 800 miljonit eurot, võtab Kreeka 2011. aasta veebruari lõpuks vastu õigusakti, millega tehakse järgmist: avalik-õiguslikes äriühingutes kärbitakse äriühingu tasandil põhitöötasu vähemalt 10 protsenti, lisatasusid piiratakse 10 protsendile põhitöötasust, brutopalga ülemmääraks kehtestatakse 4 000 eurot kuus (12 makset aastas), linnatransporditariife tõstetakse vähemalt 30 protsenti; tõstetakse muid tariife; kehtestatakse meetmed, mis vähendavad avalik-õiguslike äriühingute tegevuskulusid 15–25 protsenti; võetakse vastu õigusakt Ateena linnatranspordivõrgu (OASA) ümberkorraldamiseks 2011. aasta märtsiks;
                        
                     
                           i)
                        
                        
                           uus õiguslik raamistik, et lihtsustada kontsessioonilepingute sõlmimist piirkondlike lennujaamade puhul;
                        
                     
                           j)
                        
                        
                           hariduspoliitika sõltumatu töörühma loomine, et suurendada riikliku haridussüsteemi (põhi-, kesk- ja kõrgharidus) tõhusust ning saavutada vahendite tõhusam kasutamine;
                        
                     
                           k)
                        
                        
                           õigusakti vastuvõtmine, millega asutatakse kooskõlas tegevuskavaga ühtne riigihankeasutus.”
                        
                     
         
               11)
            
            
               Artikli 2 lõike 5 punkt b asendatakse järgmisega:
               
                           „b)
                        
                        
                           hinnatakse keskvalitsuse toimimist käsitleva sõltumatu läbivaatamise esimese etapi (sealhulgas praktiliste poliitikasoovituste) tulemusi ning viiakse lõpule kehtivate sotsiaalprogrammide läbivaatamine;”.
                        
                     
         
               12)
            
            
               Artikli 2 lõike 5 punktis d asendatakse aastad „2010-2060” aastatega „2009-2060”.
            
         
               13)
            
            
               Artikli 2 lõikele 5 lisatakse järgmine punkt:
               
                           „h)
                        
                        
                           geneeriliste ravimite kasutamise täiendav soodustamine, muutes toimeainel põhinevad e-retseptid kohustuslikuks;”.
                        
                     
         
               14)
            
            
               Artikli 2 lõike 6 punkt a asendatakse järgmisega:
               
                           „a)
                        
                        
                           2012. aasta eelarve projekti lisatakse konsolideerivad fiskaalmeetmed suurusjärgus vähemalt 2,2 % SKPst. Eelarve sisaldab järgmisi meetmeid (või erandolukorras meetmeid, mis annavad võrreldava säästu): käibemaksubaasi täiendav laiendamine, kehtestades vähendatud maksumääraga kaupade ja teenuste suhtes tavapärase maksumäära (et saada täiendavalt vähemalt 300 miljonit eurot); avaliku sektori tööhõive vähendamine lisaks eeskirjale, mille kohaselt võib avalikus sektoris 5 pensionilejääja asemele võtta 1 töötaja (et säästa vähemalt 600 miljonit eurot); mittealkohoolsete jookide aktsiisi kehtestamine (kokku vähemalt 300 miljonit eurot); kinnisvaramaksu baasi laiendamine varade väärtuste ajakohastamise abil (et saada lisatulu vähemalt 200 miljonit eurot); keskvalitsusest madalamate tasandite ümberkorraldamine (sääst on vähemalt 500 miljonit eurot); pensionide nominaalne külmutamine; teatavate elukutsete esindajate hinnangulise maksustamise tõhustamine (et saada vähemalt 100 miljonit eurot); avalik-õiguslikele ettevõtjatele tehtavate ülekannete vähendamine (vähemalt 800 miljoni euro võrra) pärast nende ümberkorraldamist; töötushüvitiste miinimumgarantiide kehtestamine (et säästa 500 miljonit eurot); hasartmängude maksustamisest saadava tulu täiendav suurendamine (vähemalt 225 miljonit saadakse lubade müügist ja 400 miljonit litsentsitasudena);”.
                        
                     
         
               15)
            
            
               Artikli 2 lõike 7 punkt c jäetakse välja.
            
         
               16)
            
            
               Artikli 2 lõikele 7 lisatakse järgmised punktid:
               
                           „d)
                        
                        
                           juhtumipõhine haigla kuluarvestussüsteem, mida kasutatakse alates 2013. aastast eelarvestamise eesmärgil;
                        
                     
                           e)
                        
                        
                           õigusaktid, millega rakendatakse keskvalitsuse tasandil avaliku halduse toimimist käsitleva läbivaatamise esimese etapi praktilisi soovitusi ning kehtivate sotsiaalprogrammide täieliku läbivaatamise praktilisi soovitusi;
                        
                     
                           f)
                        
                        
                           ühtne riigihankeasutus alustab oma tegevust vahenditega, mida on vaja tegevuskavas kindlaks määratud volituste, eesmärkide, pädevuse ja õiguste täitmiseks.”
                        
                     
         Artikkel 2
   Käesolev otsus jõustub sellest teavitamise päeval.
   Artikkel 3
   Käesolev otsus on adresseeritud Kreeka Vabariigile.
   
      Brüssel, 20. detsember 2010
      
         
            Nõukogu nimel
         
         
            eesistuja
         
         MATOLCSY Gy.
      
   
   
      (1)  ELT L 145, 11.6.2010, lk 6.
   
      (2)  ELT L 241, 14.9.2010, lk 12.
   
      (3)  ELT L 145, 10.6.2009, lk 1.